秋雨歡
作者：虞儔
朝代：宋

paragraphs: 少昊欲行秋，驕陽猶跋扈。
炎蒸不易滌，頗費天公雨。
浸淫三日霖，雲氣政旁午。
所慮早禾傷，佳實卧場圃。
翻思向來旱，南畝生塵土。
矯首望雲霓，一滴如膏乳。
及茲收斂際，反以多爲苦。
蒼蒼匪天歟，惻怛羣物祖。
怨咨尚未免，是非何所付。
會當返秋陽，新晴照區宇。
禾實趁登場，不特盈我庾。
荷擔赬肩歸，亦足慰田父。
黄鷄能漸肥，紅酒幸可酤。
持用答豐年，造物儻復許。